Bring jou hond vir wêreldrekordpoging | Maroela Media
Inwoners van Gauteng en hul vierpootvriende kan deel wees van 'n poging om 'n wêreldrekord te verbeter.
Die rekord is vir die grootste groep honde wat bandanas aan het. Dié wêreldrekord word tans gehou deur RSPCA ACT in Australië, met 'n totaal van 764 honde wat teenwoordig was.
Dié poging is daarop ingestel om geld in te samel vir die Animal Anti-Cruelty League (AACL). Die bedrag wat ingesamel word sal deur dotsure.co.za, wat versekering vir diere verskaf, geëwenaar word en aan die AACL geskenk word.
Die dag begin om 8:00 met die registrasie van die honde en hul eienaars. Die bandanas sal ook by registrasie uitgedeel word. 'n Telling van die honde sal daarna plaasvind, met die hoop om die huidige wêreldrekord te verbeter. Ná die telling is daar 'n prettige honde-staptog. Die staptog begin stiptelik om 09:00. Almal sal ook 'n toekenning by die eindpunt ontvang.